  Анжелика Тихонова корреспондент Швейцар лулчеберетлэн нуналъёсыз ортчозы Ижкарын 8-тӥысен 30-тӥ оштолэзёзь. Со сярысь ивортэ «Лифт» кар штаблэн пресс-службаез. Со нуналъёсы карын улӥсьёс со кунлэн лулчеберетэныз герӟаськем пумиськонъёсы, лекциосы, мастер-классъёсы вуылыны быгатозы. Озьы ик Удмуртилэн шоркараз Швейцариысь гожъясьёс, режиссёръёс, суредасьёс но туспуктӥсьёс вуылозы. Ужанрадлыкын: 8-тӥ оштолэзе 19 часын кар ӵектосъёсъя «Лифт» штабын — Швейцариысь гожъясен Дуна Луэн пумиськон но солэсь гожтэмзэ берыктонъя конкурслы йылпумъянъёс лэсьтон. 8-30-тӥ оштолэзе Удмуртиысь филармониын — Швейцариысь открыткаосын но маркаосын адӟытон. 16-30-тӥ оштолэзе «Лифт» штабын — Бернысь видеосуредасьёсын Патрик Каппелерен но Мэтт Джанфраниен воркшоп. Ужрадэ пыриськисьёс Ижкар сярысь фильмез пуктонэ пыриськыны быгатозы. Патриклэн но Мэттлэн ужзылы йылпумъян луоз час ӵоже кыстӥськись VR-фильм (VR — виртуальной реальность — ред.). Со фестивальёсын, галереяосын но мукет ужрадъёсын возьматэмын луоз. 17-тӥ оштолэзе 19 часын «Дружба» киноцентрын — «Синестезия» фильмез адӟытон но суредлэн режиссёреныз Эрик Бернаскониен пумиськон. 27-30-тӥ оштолэзе «Дружба» киноцентрын — Швейцариысь Тичино итальян кантонын пуктэм ньыль швейцар фильмъёсты адӟытон. 18-30-тӥ оштолэзе LOFT lounge café интыын — «Быстрое золото» адӟытон (Россиысь туспуктӥсьлэн Андрей Гордасевичлэн но Швейцариысь социологлэн Нильс Крауерлэн огъя ӵектоссы). Тодэ вайытом, Швейцариын али Женеваын улӥсь Удмуртиысь калык артисткалэн Надежда Уткиналэн кичӧлтонэзъя, кӧня ке ар ӵоже ини Удмурт лулчеберетлы сӥзем нуналъёс радъясько. Со дыре отын улӥсьёслэн калык ӧнеръёсын, кырӟанъёсын но эктонъёсын тодматскыны луонлыксы вань. Тегъёс: Лулчеберет Ижкар Удмуртия  